Oululainen peliyhtiö takoo miljoonien tuloksia.

Toni Fingerroos asui vuonna 2011 vuokralla kaverinsa kämpillä Rajakylän lähiössä.

Koodari alkoi tehdä kamerasovelluksia Androidin Play-kauppaan, joka vielä siinä vaiheessa oli tuore juttu.

Syntyi maksullinen rivo kamerasovellus, joka sittemmin sensuroitiin Googlen kaupasta.

- Siinä saatettiin ottaa valokuva ja heittää päälle jonkunlaisia ihmiseritteitä, muistelee Fingerroosin aisapari, Fingersoft-yhtiön nykyinen toimitusjohtaja Teemu Närhi.

Närhen ehdotuksesta roisi sovellus ehti olla tovin ilmaisena ladattavissa ja sen latasi hetkessä 5 000 ihmistä. Lamppu syttyi Fingerroosin päässä: ilmaiset sovellukset ovat juttu, joka toimii.

Fingerroosin kamerasovellukset saivat kymmenien miljoonien yleisön, joka toimi pohjana tulevan pelin markkinoinnille.

Fingersoftia johtaa nyt Teemu Närhi. Taustalla autopelin päähahmo Bill Newton. ALEKSANTERI PIKKARAINEN

Listojen kärkeen

Jo aiemmin Pixolane-nimisessä peliyhtiössä työskennelleet Fingerroos ja Närhi löivät hynttyyt yhteen seuraavana vuonna.

- Vanha suola alkoi janottaa.

Kaksikko matkasi alan tapahtumaan San Franciscoon.

- Siellä tapasimme ensimmäisiä Iphone-pelien kehittäjiä. Huomasimme, että nämähän tekevät tällä ihan rahaakin. Siitä syntyi idea, että pitäisikö kokeilla tehdä pelikin.

Tulevana kesänä Fingerroosin makuuhuoneessa syntyi Hill Climb Racing, yksinkertainen ajopeli, jonka grafiikka ei ollut vielä kummoinen.

- Toni sulkeutui makuuhuoneeseensa, joka siinä vaiheessa oli jo rivitalonpätkässä. Tästä tuli se tuhkimotarina. Kyllä hän sitä yötä päivää väänsi suurin piirtein kolme kuukautta seitsemän päivää viikossa 10-14 tuntia päivässä.

Närhi oli vielä päivätöissä muualla, kun Hill Climb Racingin julkaisun aika koitti. Fingerroos sanoi, että jätäpä työsi, koska tästä voi tulla jotakin.

Hän halusi Applen Ios-alustan tuntijan siirtämään Android-pohjaisen pelin Iphone-käyttäjille.

Android-julkaisu lähtikin menestymään hyvin ja pian kyselyjä Iphone-ihmisiltä alkoi tulla. Orastavaa kysyntää oli.

- Se oli jännittävää aikaa. Androidilla tuli oikeaa rahaa päivä päivältä enemmän. Iosilla peli ampaisi heti listojen kärkeen.

Vuosi 2014 oli yhtiölle menestyksekäs. ALEKSANTERI PIKKARAINEN

Ympäri toimistoa on erilaisia palkintoja. ALEKSANTERI PIKKARAINEN

Miljoonia

Menestyksekkään julkaisun jälkeen Fingerroos ja Närhi pestasivat lisää työvoimaa. Närhen jälkeen toinen palkattu työntekijä oli Fingerroosin avopuoliso Pia Turunen. Yhtiö muutti viime vuonna Kempeleen omakotitalotoimistosta keskelle Oulua perustettuun pelikampukseen.

Nyt yhtiöllä on yli 40 työntekijää ja sen liikevaihto on 15 miljoonan luokkaa. Viime vuonna julkaistu Hill Climb Racingin jatko-osa on menestynyt yli odotusten, joten liikevaihdon voi olettaa olevan nousussa. Ykkösosaa on ladattu noin 800 miljoonaa kertaa. Vasta juhlittiin jatko-osan sadan miljoonan latauksen ylitystä.

Liikevaihtoonsa nähden yhtiö on tehnyt häkellyttävän kovaa tulosta, joka oli vuonna 2015 liki 10 miljoonaa euroa. Perustaja Fingerroosista yritys on tehnyt miljonäärin. Nykyisin hän toimii yhtiön hallituksen puheenjohtajana, pelaa kehitettäviä pelejä ja antaa kipakkaakin palautetta.

- Tämä ei olisi mahdollista ilman niitä työntekijöitä, joita täällä on. Olemme onnistuneet saamaan tiimiin sopivia tekijöitä, jotka eivät välttämättä ole olleet valmiita ammattilaisia, mutta joilla on into ja polte alalle, Närhi kehuu.

Varautumista

Fingersoftin toimistolla huomaa, ettei olla tekemisissä ihan perinteisen suomalaisen liikeyrityksen kanssa.

Isossa aulassa on biljardipöytä, värikkäitä säkkituoleja, akustinen kitara, pelikonsoli ja rallisimulaattori aitoine penkkeineen ja valtavine näyttöineen.

Jääkaapeissa on virvoitusjuomia ja olutta.

Siellä täällä kaksikerroksisissa tiloissa on erilaisia peli- ja digialan palkintoja. Fingersoft oli muun muassa IT-alan kannattavin yritys 2014.

Toimistohuoneet ovat pullollaan erilaista nörttihuumoria ja peleihin sekä internetiin liittyviä kuvia ja krääsää. Kellarin kuntosali on yhtiön tuore ylpeys ja saunatilat ovat pian valmiit.

Yläkerrassa hääräilee bostoninterrieri Iines.

Vaikka Fingersoftilla menee tällä hetkellä hyvin ja pelejä saa kehittää rauhassa, piilee tuoreella toimialalla valtavia riskejä. Närhi kertoo esimerkin Yhdysvalloista.

- Muun muassa Disney-niminen yhtiö on osallisena oikeustaistelussa, jota Jenkeissä käydään. Kaliforniassa on hieno Coppa-laki, joka suojelee lapsia siltä, että heidän tietojaan ei keräillä liikaa. Tiettyjen pelien epäillään rikkoneen tätä lakia. Kukaan ei vielä tiedä lopputulosta ja nämähän tulevat potentiaalisesti tosi kalliiksi. Mekin olemme käyttäneet tosi paljon rahaa ja aikaa juristien kanssa, että asiat ovat tiedossa ja toimitaan eettisesti.

Fingersoftissa on tehty järjestelyjä myös sitä vastaan, ettei koko yritys mene nurin, jos joku oikeusjuttu sattuisi.

- Olisi meidän kokoiselle firmalle tosi tympeää joutua sellaiseen.

Yhtiö on esimerkiksi kieltäytynyt ottamasta sellaisia mainostajia, jotka haluaisivat kerätä liikaa tietoa pelien pelaajista.

- Rahaahan siinä menettää.

Maailman kärkeä

Teemu Närhen mukaan Suomi on pelimaailman kärkeä osaamisessa.

- Suomi on tosi erityinen maa, sillä pelialalla on erittäin avointa. Sitä katsotaan muillakin aloilla. Olemme yhdessä auttaneet toisiamme ja sitä kautta menestys on mahdollista jatkossakin.

Mobiilipelit ovat tulleet jäädäkseen niiden ihmisten arkeen, jotka haluavat pelata, mutta joilla ei ole tunteja aikaa istua konsolin tai PC:n ääressä. Fingersoftin pelien pitää olla käynnistettävissä vessaistunnon aikana ja tähän yhtiö on myös kehittänyt oman testin.

- Ala muuttuu niin kovaa vauhtia, ettei kukaan tiedä varmasti, miltä se viiden vuoden päästä näyttää.

Peliyhtiö on sisustettu näköisellään tavalla. ALEKSANTERI PIKKARAINEN

Bostoninterrieri Iines viihtyy myös Fingersoftin toimistossa. ALEKSANTERI PIKKARAINEN